Magnus Saugstrup
Magnus Saugstrup er en dansk håndboldspiller, der spiller for den tyske klub SC Magdeburg og for det danske landshold. Magnus Saugstrup har spillet 66 landskampe og scoret 153 mål for Danmark (pr. 29. januar 2023). Med landsholdet har han bl.a. vundet VM-guld i 2021 og 2023.
Magnus Saugstrup begyndte at spille håndbold i Nøvling IF og skiftede i 2014 til Aalborg Håndbold. Her blev den talentfulde stregspiller dansk mester fire gange og pokalmester en gang, inden han i 2021 fortsatte karrieren i SC Magdeburg. Med Magdeburg har han bl.a. vundet det tyske mesterskab i 2022 og Champions League i 2023.
Magnus Saugstrup debuterede på A-landsholdet i 2018. Han fik slutrundedebut ved EM i 2020, men fik sit egentlige landsholdsgennembrud ved VM i 2021. Med i alt 29 mål i turneringen var han således en stærkt medvirkende årsag til, at Danmark vandt guld. Med landsholdet har Magnus Saugstrup desuden vundet sølv ved De Olympiske Lege i 2021 (udsat fra 2020 pga. coronapandemien), bronze ved EM i 2022 og guld ved VM i 2023.